LT Europos Sąjungos oficialusis leidinys C 170/2

Tarybos išvados dėl darbo su jaunimu stiprinimo siekiant užtikrinti visuomenės glaudumą

(2015/C 170/02)

EUROPOS SĄJUNGOS TARYBA,

PRIMINDAMA

1. Europos bendradarbiavimo jaunimo reikalų srityje atnaujintą sistemą (2010–2018 m.) (1), kuria akcentuojamas poreikis remti darbo su jaunimu plėtojimą;

2. Tarybos ir Taryboje posėdžiavusių valstybių narių vyriausybių atstovų rezoliuciją dėl darbo su jaunimu (2);

3. Tarybos išvadas dėl kokybiško darbo su jaunimu svarbos jaunimo vystymusi, gerovei ir socialinei įtraukčiai (3);

4. dabartinį 2014–2015 m. ES darbo planą jaunimo srityje (4), kurio vienas iš trijų pagrindinių prioritetų yra darbo su jaunimu, neformaliojo mokymosi bei savišvietos plėtojimas;

5. Europos Vadovų Tarybos narių po jų neformalaus susitikimo 2015 m. vasario 12 d. paskelbtą pareiškimą, kuriame pabrėžiama, kad iniciatyvos, susijusios, inter alia, su švietimu ir socialine integracija, yra labai svarbios siekiant užkirsti kelią radikalizacijai (5);

6. per neformalų ES švietimo ministrų susitikimą Paryžiuje 2015 m. kovo 17 d. priimtą deklaraciją, kurioje jie pabrėžė, kad svarbu stengtis užkirsti kelią marginalizacijai, netolerancijai, rasizmui ir radikalizacijai bei naikinti šiuos reiškinius ir palaikyti lygių galimybių visiems sistemą (6),

ATKREIPIA DĖMESĮ Į

7. 2014–2015 m. ES darbo planu jaunimo srityje įsteigtos ekspertų grupės darbo su jaunimu kokybės sistemų ES valstybėse narėse klausimais darbą (7), taip pat į tyrimą „Darbas su jaunimu: darbo su jaunimu vertė ES“ (8).

AKCENTUOJA

8. darbo su jaunimu svarbą prisidedant prie asmeninio tobulėjimo, įskaitant profesinį tobulinimąsi, skatinant socialinės įtraukties, kultūrų įvairovės, aktyvaus pilietiškumo vertybes ir užtikrinant savitarpio pagarba ir tolerancija grindžiamą tarpusavio aplinką;

9. labai svarbų vaidmenį, kurį darbas su jaunimu gali atlikti aprėpiant visą jaunimą iš įvairių visuomenės grupių, įskaitant marginalizuotą jaunimą ir nedirbantį, nesimokantį bei mokymuose nedalyvaujantį jaunimą.

PABRĖŽIA

10. darbo su jaunimu visoje Europoje tolesnio plėtojimo ir ES bendradarbiavimo šioje srityje tolesnio stiprinimo svarbą.

TODĖL PRAŠO VALSTYBIŲ NARIŲ ATSIŽVELGIANT Į SUBSIDIARUMO PRINCIPĄ

11. rodyti nuolatinį įsipareigojimą plėtoti kokybiško ir profesionalaus darbo su jaunimu paslaugų teikimą, be kita ko, pasitelkiant samdomus darbuotojus ir savanorius, plėtojant rėmimo priemones visais lygmenimis, įskaitant švietimo ir mokymosi galimybes su jaunimu dirbantiems asmenims;

12. išplėsti darbo su jaunimu aprėptį, daug dėmesio skiriant ir vyresnio amžiaus (18 m. ir vyresnio) jaunimo grupėms, taip pat mažiau galimybių turinčiam jaunimui.

PRAŠO VALSTYBIŲ NARIŲ IR KOMISIJOS ATITINKAMOSE SAVO KOMPETENCIJOS SRITYSE

13. sukurti lanksčią tarpusavio mokymosi ir keitimosi gerosios praktikos pavyzdžiais darbo su jaunimu kokybės srityje sistemą ir vykdyti šią veiklą, visų pirma siekiant aprėpti visą jaunimą;

14. toliau stiprinti „kokybės“ aspektą darbe su jaunimu, apsvarstant galimybę parengti rodiklius, kokybės priemones ir sistemas, kuriuos būtų galima pasitelkti vykdant įvairių formų darbą su jaunimu skirtingomis valstybių narių aplinkybėmis, visais lygmenimis;

15. skatinti didesnį darbo su jaunimu pripažinimą, užtikrinant ne tik jo kiekybinių, bet ir kokybinių aspektų bei jo poveikio jaunų žmonių gyvenimams ir visuomenės glaudumui matomumą;

16. ateityje atliekant bet kokias peržiūras ir vykdant kitus procesus, susijusius su 2012 m. gruodžio 20 d. Tarybos rekomendacija dėl neformaliojo mokymosi ir savišvietos rezultatų patvirtinimo ir sėkmingu jos įgyvendinimu, apsvarstyti su žiniomis, gebėjimais ir kompetencijomis, įgytais neformaliojo mokymosi ir savišvietos metu, susijusius klausimus jaunimo srityje.

PRAŠO EUROPOS KOMISIJOS

17. atsižvelgiant į ekspertų grupės darbo su jaunimu kokybės sistemų klausimais darbo rezultatus, atlikti tyrimą, daugiausia dėmesio skiriant pagrindinių darbo su jaunimu Europoje principų (ir įgyvendinimo vadovo) nustatymui. Prireikus nacionalinės darbo su jaunimu tarnybos ir infrastruktūros jais galėtų remtis kaip pagrindiniu dokumentu ir kaip konsultacine priemone, suteikiančiais skaidrumo ir kokybės garantijas jaunimui, be kita ko, jaunimui judumo kontekste;

18. atsižvelgiant į susijusių tyrimų bei ekspertų grupės darbo rezultatus ir į įvairiuose tarptautiniuose forumuose atliekamą veiklą, apsvarstyti galimybę pateikti pasiūlymą dėl Tarybos rekomendacijos dėl darbo su jaunimu, kurioje būtų akcentuojamas jaunimo socialinės įtraukties, pilietiškumo ir didesnio visuomenės glaudumo skatinimas.

(1) OL C 311, 2009 12 19, p. 1.

(2) OL C 327, 2010 12 4, p. 1.

(3) OL C 168, 2013 6 14, p. 5.

(4) OL C 183, 2014 6 14, p. 5.

(5) Neformalus valstybių ar vyriausybių vadovų susitikimas, 2015 m. vasario 12 d., Briuselis.

(6) Deklaracija dėl pilietiškumo ir bendrų laisvės, tolerancijos ir nediskriminavimo vertybių skatinimo pasitelkiant švietimą.

(7) Quality Youth Work. A common framework for the further development of youth work (Kokybiškas darbas su jaunimu. Bendra darbo su jaunimu tolesnio plėtojimo programa). Ekspertų grupės darbo su jaunimu kokybės sistemų ES valstybėse narėse klausimais ataskaita, 2015 m.

(8) Working with Young People: the Value of Youth Work in the EU (Darbas su jaunimu: darbo su jaunimu vertė ES). ICF GKH, 2014.